Studente gewaarsku teen 'agente' | Netwerk24
Studente gewaarsku teen 'agente'
'n Vrou van Wellington het flink gedink en só 'n lokval vrygespring toe sy onlangs oorval is met boodskappe van 'n sogenaamde modelagentskap.
Die 30-jarige student van die Wellington-kampus van die Kaapse Skiereilandse Universiteit van Tegnologie (KSUT) vertel dat 'n man wat hom as ene Ashley aan haar voorgestel het, haar oortuig het dat hy vir haar modelwerk by sy agentskap, SA Model Careers, kan kry.
Nóg voorvalle het op 27 Mei ook op die KSUT-kampus plaasgevind toe sogenaamde "agente" verskillende studente genader het om by die modelagentskap aan te sluit.
"Hy (Ashley) het gesê dat hy in Hillcrest woon en dat ek maklik geld by 'n internasio­nale modetydskrif kan ver­dien," vertel sy. "Ek het my selfoonnommer aan hom gegee met die gedagte dat ek 'n ekstra geldjie kan verdien."
Toe nóg 'n "agent", wat haar as Jane Conradie voorgestel het, haar later bel en vra dat sy halfnaakfoto's van haarself moet stuur, het sy dadelik onraad vermoed.
"Ek het geweier, maar die 'agent' het geïrriteerd geraak. Ek het aanbeveel dat ons twee moet ontmoet, maar sy het geweier en aanhoudend daarop aangedring dat ek eers 'n foto moet stuur waar my bene oopgesprei is."
Volgens die student, wat nie haar naam wil noem nie, het sy probeer om die gesprek met die "agente" voort te sit sodat sy die polisie op die skurke se spoor kon sit, maar die "agent" het haar selfoonnommer geblok.
Sy sê sy kon vinnig dink, maar wat sou gebeur het as hul slagoffer dalk 'n 14-jarige meisie was wat in hul lokval beland het omdat sy graag modelwerk sou wou doen?
Sy het wel die voorval by die Wellington-polisiekantoor aangemeld.
Kapt. Basil Seekoei, woordvoerder van die Wellington-polisiekantoor, het bevestig dat hulle kennis dra van die voorval.
"Ons versoek dat die klaer 'n beëdigde verklaring indien sodat die polisie 'n ondersoek na hierdie aangeleentheid kan open. Volgens hierdie inligting blyk dit dat daar in hierdie stadium nog geen misdryf gepleeg is nie."
Die publiek word aangeraai om sulke voorvalle by die Wellington-polisiekantoor aan te meld, of die polisiekantoor by 021 864 8440 te bel.